ועדת הכלכלה, כנסת 20, פרוטוקול מספר 707, 2018-02-26 12:25

איתן כבל: אני פותח את ישיבת ועדת הכלכלה.

איתן כבל: ראש העיר ירושלים מכבד אותנו בנוכחותו ואני פותח את הדיון על הכשלים במערך התחבורה הציבורית בירושלים.

איתן כבל: אני אומר בשני משפטים.

איתן כבל: אנחנו נקרין סרט ואני אאפשר לחברי ראש העיר לומר כמה דברים.

איתן כבל: לאחר מכן, אם ירצה, יוכל להישאר.

איתן כבל: כמובן נאפשר לחברי הכנסת שהגישו את הבקשה לדיון מהיר וגם נגיע למסקנות.

איתן כבל: ברשותכם, אני אומר שירושלים עיר בירתנו שהיא במידה רבה סוכמת את כל הבעיות של החברה הישראלית, גם מדיני, גם כלכלי, גם חברתי והמשתמשים בתחבורה הציבורית.

איתן כבל: לצערי היא המקום – אולי, ממה שאני עוסק בו – הבעייתי ביותר והמאתגר ביותר בכל הנוגע לתחבורה ציבורית.

איתן כבל: דרך אגב, כפי שהתחייבתי, גם ביקרתי בסיטיפס.

איתן כבל: לא ארחיב על זה ברגע זה.

איתן כבל: עשיתי את הביקור שהתחייבתי לעשות.

איתן כבל: אף אחד לא זיהה אותי באותו סיור כיוון שבאתי בדמות אחרת וראינו את הדברים מקרוב.

<ערן הילדסהיים: אני מהרשת החברתית בערוץ 13.

<ערן הילדסהיים: אנחנו עוקבים כבר למעלה משנה אחרי בעיות שחווים אזרחים במשרד התחבורה.

<ערן הילדסהיים: מזה כחודשיים מנסים להשיג תגובה מקרן טרנר להראות להם את הממצאים.

<ערן הילדסהיים: היא כנראה לא רוצה לראות.

<ערן הילדסהיים: אם אתה אדם שאכפת לך, עבר קו, לא עצר, אתה רוצה להתלונן, אתה מרים טלפון למשרד התחבורה, הם מגלגלים אותך למקום אחר, אין תשובות, אין לאן להגיע, עונה איזו פקידה שנותנת לך סטטוס שזה בטיפול.

<ערן הילדסהיים: מצאנו שבממוצע לוקח שמונה חודשים ועד שאתה מקבל תשובה אתה כבר שכחת על איזה קו אתה מדבר.

<ערן הילדסהיים: מה שנראה עכשיו, נראה כמה מקרים שניסינו להגיש לגביהם תלונה.

איתן כבל: תודה.

איתן כבל: סרטון קצר.

איתן כבל: אני מזכיר שאנחנו עוסקים בירושלים, הרשת החברתית.

איתן כבל: (הקרנת סרטון).

<ערן הילדסהיים: אני חייב לומר עוד מילה לעניין השקיפות של משרד התחבורה.

<ערן הילדסהיים: ביקשנו מהם נתונים, לא רק בנושא הזה אלא גם בנושא של תו נכה, גם בנושא של שירות ואין.

איתן כבל: תודה.

איתן כבל: תכף תהיה התייחסות לעניין.

איתן כבל: תודה לכם שוב על הסרטון הקצר שבקליפת אגוז כימת את הכול.

איתן כבל: אדוני ראש העיר, בבקשה.

ניר ברקת: תודה רבה היושב ראש, חברי כנסת נכבדים.

ניר ברקת: אני רוצה ישר לצלול לנושא.

ניר ברקת: ירושלים בחרה בתחבורה ציבורית וטוב שעשינו כך כי בהסתכלות קדימה, אין תחליף לתחבורה ציבורית יעילה.

ניר ברקת: ההשקעות של משרד התחבורה בתשתית הן חסרות תקדים.

ניר ברקת: למעלה מ-30 מיליארד שקלים.

ניר ברקת: רכבת מהירה, רשת רכבות קלות, רשת הכבלים, אוטובוסים.

ג'מאל זחאלקה: 30 מיליארד בירושלים או בכללי?

ניר ברקת: רק בירושלים.

ניר ברקת: רכבות בירושלים.

ג'מאל זחאלקה: לאיזו תקופה?

ניר ברקת: אלה תשתיות.

ניר ברקת: ככל שמהר יותר, נוכל לממש אותן.

ניר ברקת: זה לא לתקופה.

ניר ברקת: אני מניח שזה לשבע עד עשר שנים.

ניר ברקת: מדובר על השקעה חסרת תקדים.

ניר ברקת: במובן הזה אני חושב שכולנו מברכים.

ניר ברקת: האתגר שלנו הוא תפעולי.

ניר ברקת: אני רוצה לדבר על הפערים ולהציע פתרונות.

ניר ברקת: קודם כל, ללכת אחורה.

ניר ברקת: ירושלים לשמחתנו הרבה גדולה וצומחת בקצב של שני אחוזים לשנה.

ניר ברקת: פעם שנייה, גם האתגרים של גידול בנפחי התנועה, אם אתה לא עושה שינוי, אתה הולך אחורה.

ניר ברקת: אתגרי התפעול מחייבים אותנו, במיוחד בתקופה עד שכל הרכבות יסתיימו, התלות שלנו באוטובוסים היא מוחלטת.

ניר ברקת: התלות של ירושלים במערכת הסעת ההמונים, שזה בעיקר אוטובוסים נכון להיום, שמזינים את הרכבת ומוניות, היא מאוד מאוד גבוהה.

ניר ברקת: לצערנו לפני שלוש שנים, במשבר הביטחוני שחווינו, מאות נהגים שפעלו באגד יצאו מהסד"כ ואגד נשארה במחסור מאוד מאוד גדול שעד היום, לפחות מהמידע שיש לי, לא התאוששה לחלוטין.

ניר ברקת: הדבר הזה מייצר אי ודאות במערכת התחבורה הציבורית, שזה בדיוק הפוך ממה שצריך להיות.

ניר ברקת: אם תושבי העיר לא יודעים לסמוך בוודאות מתי מגיע אוטובוס, באיזו שעה, שהם יכולים לסמוך ולתכנן את היום שלהם על בסיס תחבורה ציבורית, אנחנו בעצם הולכים אחורה במקום ללכת קדימה.

ניר ברקת: המחסור בנהגי האוטובוס הוא אחד המפתחות הכבדים ביותר.

ניר ברקת: זה אחד הנושאים הקשים ביותר שהעיר ירושלים מתמודדת אתו.

ניר ברקת: אם זה מפעיל אחד או שניים, זה שולי.

ניר ברקת: נכון להיום, אני רוצה לתת אנלוגיה.

ניר ברקת: הייתה לנו תקופה מאוד ארוכה שתמיד היה לנו חוסר בשוטרים ותמיד ירושלים הייתה מקבלת תגבור לקראת ימי שישי, לקראת אירועים.

ניר ברקת: ירושלים תמיד נזקקה לתגבורים והצורה שהמשטרה והמשרד לביטחון פנים פתר את האתגר היא על ה-2,000 תקנים הוסיפו 1,200 תקנים והעלו את שכר השוטרים בירושלים כדי להפוך את השכר של שוטרים ליותר אטרקטיבי והיום מצבנו הרבה יותר טוב מכפי שהיה בעבר.

ניר ברקת: באנלוגיה לאתגר הנהגים, אנחנו צריכים לתעדף נהגים בירושלים בפרט ובמדינה בכלל כי המחסור הוא ארצי ולא רק ירושלמי למרות שאצלנו הוא משמעותית יותר חריף והתלות שלנו בנהגי אוטובוסים היא יותר גדולה.

ניר ברקת: אני טוען שהפתרון לאתגר הוא קודם כל לשים מסה משמעותית של משאבים לתגבור נהגים.

ניר ברקת: אני מבין שזאת תקופת הכשרה.

ניר ברקת: צריך לפתור את הבעיות האלה.

איתן כבל: אני רק אומר לאדוני ראש העיר ולציבור כאן שהדיון הבא מתמקד בין היתר במחסור בנהגים במכלול הארצי ולא רק בירושלים.

ניר ברקת: אבל ירושלים סובלת מזה אולי בצורה הבולטת ביותר.

ניר ברקת: יש לנו עוד נושא אובייקטיבי והוא שבירושלים יש אירועים.

ניר ברקת: בא נשיא, לצערנו הרב אפילו מטען, חפץ חשוד ובירושלים המספרים של החפצים החשודים יותר גדול מאשר במקומות אחרים, ואז כל העיר כמכלול נכנסת לאירוע תחבורתי.

ניר ברקת: האתגרים שלנו הם כל פעם לקבל איזשהו תגבור לחסימה כזו או אחרת, לאירוע כזה או אחר.

ניר ברקת: בירושלים כ-120 ימים בשנה יש לנו אירועים כאלה ואחרים שמחייבים אותנו לתגבורים.

ניר ברקת: המודל שהפעלנו בנושא של המשטרה בירושלים, זה מודל דומה שצריך להפעיל בתחבורה כך שתמיד תהיה לנו עתודה של עשרה אחוזים.

ניר ברקת: היום יש לנו חוסר של 15 אחוזים והחוסר הזה, כשאנחנו נתקעים, להתאושש מאירוע, לוקח לנו הרבה זמן.

ניר ברקת: ברשותך, אני רוצה לומר עוד דבר אחד טוב בעיר שלנו.

ניר ברקת: יש לנו חברה אזרחית מאוד ערה.

ניר ברקת: חברה אזרחית שיודעת להרים דגלים ויודעת להציג את האתגרים ולהתמקד באתגרים הספציפיים ולדרוש פתרונות.

ניר ברקת: התברכנו בכך.

ניר ברקת: אני בסך הכול מאמין במשרד התחבורה שיש לו אוזן קשובה.

ניר ברקת: האתגר הוא אתגר של נהגים, תקציב שוטף, שלא יראו בתקציב השוטף שהולך להתמודדות עם העניין הזה של אגד כמעין הוצאה ועל פניו, אם נדע להתמודד עם הסוגיה הזאת – להערכתי תקופת המעבר והתלות באוטובוסים שיש לנו היום, וזה עניין של ארבע-חמש שנים לפחות, בתקופה הזאת חייבים לתת מענה איכותי של תחבורה ציבורית.

איתן כבל: תודה אדוני ראש העיר.

איתן כבל: בטרם אתה יוצא לשגרת יומך, ברשותך אני רוצה לגעת רק בשתיים-שלוש נקודות כדי גם לתת בשורה ואני אביא אותה עכשיו.

איתן כבל: התכנסנו השבוע יחד עם משרד האוצר, ועם משרד התחבורה ודיברנו על דרכים שאפשר לנסות ולקדם באופן מהיר פתרונות לעיר.

איתן כבל: אני רוצה לבשר לאדוני.

איתן כבל: הוועדה הזאת דנה ארוכות ברפורמה במוניות השירות.

איתן כבל: בירושלים אין מוניות שירות מסיבות כאלה ואחרות היסטוריות.

איתן כבל: לא נעסוק בעניין הזה.

איתן כבל: סיכמנו, ואני רוצה לנצל את ההזדמנות להודות למשרד התחבורה, למרות הנחיית השר שהיא הנחיה נכונה שהייתה בהסכמה עם ועדת הכלכלה שכל המכרזים יצאו ביחד, אנחנו ביקשנו ונענינו – דרור, תקן אותי אם אני טועה – שיצא מכרז.

איתן כבל: המכרז הראשון שיצא יהיה בירושלים.

ניר ברקת: לתוספת נהגים?

איתן כבל: הכוונה היא להוסיף בזמן הקרוב מאוד מאוד מאות מוניות שירות שיכולות לשנות בצורה מאוד מאוד משמעותית את התנועה בתוך העיר.

איתן כבל: זה יכול להיות גם כלי משלים לאוטובוסים כי לצערי – ואני אאפשר ליושב ראש אגד גם להתייחס לדברים – יש מחסור גדול של נהגים.

איתן כבל: יש אי עמידה, ותכף נעסוק בעניין הזה, בזמנים בכל הנוגע להגעת האוטובוסים.

איתן כבל: אני רוצה להזכיר שהצלחנו במסגרת הרפורמה במוניות השירות להגיע לכך שגם מוניות השירות תהיינה עם רב-קו מסובסד אפרופו הדיון הקודם.

איתן כבל: נכון לרגע זה אין סבסוד למוניות שירות, וזאת אכן מהפיכה מאוד מאוד משמעותית.

איתן כבל: שוב, זו הזדמנות להודות למשרד התחבורה בראש ובראשונה, למשרד האוצר ולחבריי שהשתתפו אתי בדיונים בוועדת הכלכלה.

איתן כבל: יושב כאן יעקב אשר שהיה חלק בלתי נפרד מהדיונים ותודה לך.

איתן כבל: זו גם הזדמנות לומר לאדוני תודה.

איתן כבל: לגבי הסיטיפס.

איתן כבל: אני רוצה שאדוני ידע שעשיתי את הביקור.

איתן כבל: אני מוכרח לומר לכם שאני יצאתי מזועזע מהצפיפות והלחץ שם.

איתן כבל: זאת אומרת, אינני רוצה להמעיט כהוא זה בעניין הזה של מערכת היחסים שמתקיימת בין הפקחים לבין האזרחים אבל הסיפור המרכזי הוא, ואני אומר לכם, היינו כאן בתחנה המרכזית בשעה 7:00 בערב – אין סיכוי שמישהו יתעכב.

איתן כבל: סרדינים הרגישו יותר טוב מאשר כאשר אנשים נכנסו לתוך הסיטיפס וזה דבר שאנחנו ניאבק עליו בכל הכוח.

איתן כבל: אינני יודע מה צריך לגרום לכך שבשעות העומס המצב ישתנה ותהיה תוספת של קרונות, תוספת של רכבות, אבל אנחנו הולכים לעקוב אחרי העניין הזה בצורה מאוד מאוד משמעותית.

איתן כבל: כפי שאמרתי, העניין של הנהגים, אנחנו נעסוק בו בהרחבה בחלק השני של הדיון.

איתן כבל: תודה אדוני ראש העיר.

איתן כבל: תודה חברי.

איתן כבל: אנחנו פותחים את הדיון.

איתן כבל: אני רוצה להזכיר שיש חברי כנסת שביקשו דיון מהיר בעניין הזה ואני אאפשר להם להציג כל אחד את דבריו.

איתן כבל: אני אלך לפי הסדר.

איתן כבל: דב חנין לא נמצא.

איתן כבל: תמר גוזנסקי לא נמצאת.

איתן כבל: חיליק בר לא נמצא.

איתן כבל: אורי מקלב לא נמצא.

איתן כבל: חבר הכנסת מלכיאלי ולאחר מכן חברת הכנסת עליזה לביא שהיא גם חברת הוועדה והיא גם הגישה בקשה.

איתן כבל: לאחר מכן נפתח כמובן את הדיון להתייחסויות.

מיכאל מלכיאלי: תודה רבה אדוני היושב ראש על קיום הדיון.

מיכאל מלכיאלי: אני גם רוצה להודות לראש העיר ירושלים ניר ברקת שפינה מזמנו והגיע לדיון בנושא.

מיכאל מלכיאלי: ניר, אנחנו מודים לך על ההשתתפות בדיון.

מיכאל מלכיאלי: אדוני היושב ראש, אני לא רוצה לגזול יותר מדי זמן.

מיכאל מלכיאלי: נמצאים כאן נציגי ציבור.

מיכאל מלכיאלי: אני רוצה להעלות בעיה.

מיכאל מלכיאלי: בשכונות רבות בירושלים, מי שמסתובב ורואה את התחנות המלאות והגדושות, בפרט בימי שישי, חושב שאין תחבורה ציבורית בירושלים.

מיכאל מלכיאלי: הטענה שלנו היא טענה בעיקר על אי עמידה בלוחות הזמנים.

מיכאל מלכיאלי: אני מבין שיש בעיה שאין מספיק נהגים, זה נכון, אולי אין מספיק אוטובוסים.

מיכאל מלכיאלי: בסדר.

איתן כבל: הבעיה היא לא האוטובוסים.

מיכאל מלכיאלי: אין מספיק נהגים.

מיכאל מלכיאלי: מבין את הבעיה.

מיכאל מלכיאלי: אבל כאשר אגד מפרסמת באתר שלה ו-20,000, על פי נתונים שהראו לי, נסיעות לא יצאו בזמן שלהן, זה אומר ש-10,000 כפול מאות אנשים יצאו מהבית לתחנה בזמן שאגד התחייב והאוטובוס לא הגיע.

מיכאל מלכיאלי: אני מבקש מאגד, תורידו מהאתר שלכם את השעות שאתם יודעים מראש כי אתם לא יודעים להתמודד עם זה.

מיכאל מלכיאלי: דבר נוסף.

מיכאל מלכיאלי: אני רוצה לדבר בפרט על השכונות החרדיות בירושלים.

מיכאל מלכיאלי: זה לא סוד, הציבור החרדי הוא אחד הצרכנים הגדולים ביותר, אם לא הגדול ביותר, לא בדקתי את זה, של התחבורה הציבורית.

מיכאל מלכיאלי: כל שכונות הקצה בירושלים והקווים, בכלל לא קשורים לצרכים של הציבור.

מיכאל מלכיאלי: לא השעות, הזמן שהאברכים חוזרים מהכולל והם צריכים לנסוע בשעות מסוימות, לא השכונות הרלוונטיות.

מיכאל מלכיאלי: דבר אחרון.

מיכאל מלכיאלי: שנים דיברו על הנושא של תיאום עם נציגי הקהילות שזה אומר מתנ"סים, מינהלים קהילתיים.

מיכאל מלכיאלי: יש שכונות שזה עובד מאוד יפה, וצריך לומר לשבחה של אגד, ויש שכונות שבגלל סיבות כאלה או אחרות, פסק הקשר.

מיכאל מלכיאלי: אני חושב שראוי לחדש אותו.

עליזה לביא: תודה אדוני היושב ראש.

עליזה לביא: חבל לי שראש העיר יצא.

עליזה לביא: אני משמשת גם כיושבת ראש השדולה של הסטודנטים בכנסת ישראל.

עליזה לביא: בנוסף לכל הבעיות – ואני שותפה לדברים שנאמרו כאן – על פי הדברים שאנחנו שומעים, 11 אחוזים מכלל הנסיעות בעיר לא קיימות.

עליזה לביא: כלומר, דיווח שניתן על ידי חברת האוטובוסים, על ידי משרד התחבורה, דוח משרד התחבורה עצמו, אלפי נסיעות של אגד לא מתקיימות למרות שהן מדווחות.

עליזה לביא: זה פשוט נורא.

עליזה לביא: אנחנו מדברים על עיר מדהימה שיש בה הרבה מאוד מוסדות לימוד, אוניברסיטאות, אוניברסיטה שמחולקת לשני חלקים, אנחנו מדברים על סטודנטים - - -

ג'מאל זחאלקה: האוניברסיטה מחולקת לשלושה חלקים.

ג'מאל זחאלקה: גם עין כרם.

ג'מאל זחאלקה: קו 19 נוסע לעין כרם.

עליזה לביא: צודק.

עליזה לביא: תודה על התיקון.

עליזה לביא: אחת הקבוצות שנפגעות היא קבוצת הסטודנטים שמתניידת ברובה בתחבורה ציבורית וזמן ההגעה לאוניברסיטה, המעבר בין הקמפוסים השונים, הולך ומורכב והם מאבדים הרבה מאוד זמן.

עליזה לביא: העירייה מקדישה הרבה מאוד זמן ומשאבים להביא סטודנטים לעיר ירושלים וטוב שכך.

עליזה לביא: אבל יחד עם זאת, הגעה לאוניברסיטה מתבררת כלא פשוטה, ומה הפתרון?

עליזה לביא: הפתרון הוא יותר רכבים פרטיים?

עליזה לביא: הסטודנטים מתלוננים על כך שבנוסף לעומס ולתדירות שהולכת ופוחתת של האוטובוסים בשעות הערב, היא מאוד נמוכה, אין לרוב תחבורה ציבורית שמסייעת ומאפשרת.

עליזה לביא: זה משליך על מגורים, על לבחור ללמוד בעיר ירושלים.

עליזה לביא: לרבים אין ברירה, ואז רכבים פרטיים נוספים והם מייצרים יותר פקקים.

עליזה לביא: אנחנו כולנו עמדנו כאן שעה בכניסה לעיר כדי להגיע לדיונים, כל מי שהגיע מחוץ לירושלים, ובאמת ביקשנו את הדיון המהיר הזה כדי לבוא ולראות.

עליזה לביא: עיריית ירושלים מסירה מעצמה את האחריות והיא אומרת שההחלטות מתבצעות על ידי משרד התחבורה ושלה אין יכולת להשפיע.

עליזה לביא: גם עמדת משרד התחבורה שכן יש שיפור, אנחנו לא רואים איך היא מתורגמת.

עליזה לביא: אם כן, המציאות בעיר מחייבת באמת פתרון ויוזמות.

עליזה לביא: לא אחזור על דברים שאמר כאן ראש העיר.

עליזה לביא: אנחנו יודעים, מכירים ומוקירים את המקום של עיר בירה והעבודה הנהדרת שנעשית גם על ידי ראש העיר ועל ידי אנשי העירייה, אבל אדוניי, צריך לבוא ולראות איך מחזירים את היכולת להתנייד בעיר הזאת ולא לבזבז כל כך הרבה זמן וכסף.

דב חנין: תודה אדוני.

דב חנין: קודם כל, צודק ראש עיריית ירושלים כשהוא אומר שירושלים תמשיך להיות תלויה באופן מאוד מאוד מסיבי באוטובוסים עוד הרבה שנים קדימה.

דב חנין: זו נקודת המפתח לדיון הזה.

איתן כבל: ולא רק ירושלים.

דב חנין: ולא רק ירושלים.

דב חנין: אתה צודק אדוני היושב ראש.

דב חנין: הבעיות שאנחנו רואים בירושלים הן בקליפת אגוז ריכוז של בעיות התחבורה הציבורית במדינת ישראל.

דב חנין: בירושלים יש גם ציבור מאוד גדול שהוא תלוי בתחבורה ציבורית ומאוד סובל מהקשיים בתחבורה הציבורית.

דב חנין: אני מקבל המון פניות מהציבור החרדי בירושלים.

דב חנין: אנשים שחלק גדול מהם אין להם רכבים פרטיים ואין להם את האפשרות להשתמש ברכבים פרטיים תלויים בתחבורה הציבורית וסובלים מאוד ממה שקורה היום בירושלים.

דב חנין: האוכלוסייה הערבית בירושלים המזרחית, שם בכלל יש שכונות שהן חצי מנותקת.

דב חנין: אין קשר בין הרישום שקיים במשרד התחבורה לבין המצב בפועל לגבי אוטובוסים שמגיעים או לא מגיעים למקומות במזרח ירושלים.

דב חנין: אני אומר את זה גם לאור פניות ציבור שאני קיבלתי והתשובות שקיבלתי עליהן.

דב חנין: דיברה חברת הכנסת לביא על נושא הסטודנטים ואוכלוסיית הסטודנטים, איך אנחנו מחברים את האוניברסיטאות באופן מהיר ונוח למרכזי התחבורה הציבורית ולעיר.

דב חנין: יש שאלה של מקומות התעסוקה, קווים של מהיר לעבודה, קווי הזנק למקומות תעסוקה.

דב חנין: גם כן ניהלנו דיונים בוועדת המשנה ולא מצאנו עדיין תשובות לכל הבעיות שקיימות.

דב חנין: אני רוצה לנצל את ההזדמנות הזאת כדי להביע צער על כך שדווקא המהלך הזה של רשות תחבורה מטרופולינית בירושלים, שהיה יכול להיות חלק משמעותי מהפתרון, והיה צריך להיות מנותב לוועדת הכלכלה כדי שאנחנו כאן בוועדה הזו נוכל לקדם אותו ובמהירות רבה ולפחות בקטע הזה של הקשר בין הגורמים השונים לשפר את המצב, בגלל כל מיני שיקולים קואליציוניים הוא הוצא החוצה מוועדת הכלכלה וכנראה ייקבר באיזושהי ועדה שהמטרה העיקרית שלה היא לא לעשות אתו שום דבר.

דב חנין: אני רוצה לסיים ולומר שאחת הסוגיות הקריטיות בירושלים היא המחסור בנהגים.

דב חנין: כל הבעיות שאנחנו רואים של קווים שמתבטלים פעם אחר פעם אחר פעם אחר פעם, קשורות לכך שאין נהגים, חסרים נהגים, חסרים המון נהגים בירושלים וכדי לפתור את הבעיה של המצוקה של האוטובוסים בירושלים, אנחנו צריכים לשנות את מצב הנהגים.

איתן כבל: בדיון הבא נרחיב.

איתן כבל: זה לב לבו של הדיון ואני מקווה שגם באנו עם פתרונות, לפחות ניסיון לתת לזה מענה.

יעקב אשר: אני לא רוצה לחזור על דברים שנאמרו.

יעקב אשר: אין ספק שיש בעיה ויש בעיה קשה.

יעקב אשר: הנתונים האלה של עשרה אחוזים של נסיעות שלא מגיעות ליעדן או שמאחרות וכולי, זה אחוז גבוה בכל קנה מידה.

יעקב אשר: אני חושב שכפי שנאמר כאן ירושלים היא מקרה מאפיין לאותם מקומות שחלק גדול מהתושבים סמוכים לתחבורה הציבורית.

יעקב אשר: אתה חיברת שלושה דיונים שאני לא יודע מי הביצה ומי התרנגולת אבל זה הכול משליך אחד על השני.

יעקב אשר: המצב כיום, אדוני היושב ראש הוא כזה שיש הרבה שיפור בתחבורה הציבורית.

יעקב אשר: המכרזים החדשים ונעשו דברים טובים.

יעקב אשר: החליפו אוטובוסים לאוטובוסים יותר משוכללים.

יעקב אשר: יש הרבה מאוד דברים שקרו אבל יש כמה דברים שהם העיקריים שהם לא קרו.

יעקב אשר: הנושא הזה שקרא לו ראש העיר "ספר" הוא נכון כי זאת בעצם המילה גמישות.

יעקב אשר: הגמישות בתחבורה ציבורית היא קריטית.

יעקב אשר: בערים בהן קודם כל יש כל מיני דברים שקורים חדשות לבקרים, גמישות שסדרן יכול תוך כדי תנועה לפעול.

יעקב אשר: הוא יודע על איזשהו פיק מסוים, הוא יודע לתת תשובה לדבר הזה.

יעקב אשר: המכרזים של היום, ושוב, זאת לא החלטה שמישהו במשרד התחבורה החליט שהוא לא רוצה שתהיה גמישות.

יעקב אשר: הכול מתחיל בסופו של דבר בכסף.

יעקב אשר: אין כסף במכרזים לקחת קצת מרווח מה שכמעט ולא קיים היום כי המרווח של היום הוא לא מרווח?

איתן כבל: לא נרחיב על זה עכשיו.

איתן כבל: הדיון הרחב הגדול המרכזי יהיה בדיון הבא.

יעקב אשר: בסופו של יום צריך להבין דבר אחד.

יעקב אשר: דיבר כאן דב קודם על רשות מטרופולינית.

יעקב אשר: הכול טוב ויפה.

יעקב אשר: קודם כל המדינה צריכה להשקיע בגמישות הזאת, בתוספת אפשרות לגמישות במכרזים החדשים, ושנית, בתנאים ובאופק המקצועי של נהגים כי אם אין נהגים ואין אוטובוסים ואין גמישות, אי אפשר לתכנן תחבורה, היא לא עובדת ומי שסובל מזה אלה דווקא האוכלוסיות החלשות, אלה שאין להן רכבים פרטיים, אלה שמבחינתן כל החיים נראים אחרת.

יעקב אשר: המוניות עליהן דיברת, לא הן ייתנו את הפתרון.

איתן כבל: לא.

איתן כבל: חלק מהפתרון.

איתן כבל: אתה רוצה שנבטל את זה?

יעקב אשר: לא.

יעקב אשר: אני לא רוצה.

איתן כבל: זה ברור כשמש לאור הירח.

יעקב אשר: אחד החששות שלי הוא שמחר יגידו שיש מוניות, אז בוא נוריד באוטובוסים עוד יותר.

איתן כבל: לא.

איתן כבל: יעקב אשר, לא מתאים לך, אתה גם יושב ראש ועדת משנה ואתה אושיה מרכזית בוועדה.

איתן כבל: זה לא עובד כך.

איתן כבל: אלה שכבות שכבות.

איתן כבל: יש קודם כל את השכבה המרכזית בכל הארץ וחשוב שנגיד את זה.

איתן כבל: אמר את זה גם חבר הכנסת דב חנין, יושב ראש ועדת המשנה לתחבורה ציבורית.

איתן כבל: ליבת התחבורה הציבורית בישראל היא אוטובוסים.

איתן כבל: זה קודם כל.

איתן כבל: אני לא רוצה להקדים את המאוחר ולהיכנס לדיון הבא שהוא הדיון המרכזי ועליו אנחנו הולכים למקד את העניין הזה.

איתן כבל: יש שכבות, יש רכבת קלה, יש רכבת כבדה, יש מוניות שירות ויש מוניות ספיישל.

איתן כבל: אלה שכבות שכבות ויש עוד את האפשרות לקחת אתך עוד אנשים.

איתן כבל: אני לא רוצה לפתוח עכשיו את הדיון.

איתן כבל: בוא נהיה ממוקדים בתוך הנושא שלנו.

איתן כבל: אני מבקש להתמקד רק בירושלים.

ג'מאל זחאלקה: הבנתי.

ג'מאל זחאלקה: אני יודע לקרוא כותרות.

ג'מאל זחאלקה: אני בטוח שאתה יודע.

דב חנין: גם ליצור.

דב חנין: לא רק לקרוא.

ג'מאל זחאלקה: אני השתמשתי שנים ארוכות בקו 19.

ג'מאל זחאלקה: לפני 30 שנים המצב היה טוב יותר.

ג'מאל זחאלקה: האוטובוס הזה מגיע להדסה עין כרם, שם למדתי גם לתואר BA, גם ל-MA וגם ל-PHD, באותו מקום, וגם עבדתי.

ג'מאל זחאלקה: אני לא מצליח להבין בגדול.

ג'מאל זחאלקה: אני לקחתי את המצב כפי שהיה לפני 30 שנים ומה שהראיתם כאן בסרט - במבחן ההתחלה והתוצאה הסופית יש כאן כישלון.

ג'מאל זחאלקה: ייתנו תירוצים, יאמרו שיש עוד שבע שנים, תקציבים וכולי, אבל בינתיים איך לפתור את הבעיה היום כאשר אני מזהיר כאן מפני מה שהולך להתרחש - וגם את זה צריך לשים על השולחן - כאשר תהיה הרכבת המהירה מתל אביב לירושלים.

איתן כבל: יהיה עוד יותר גרוע.

ג'מאל זחאלקה: אנשים שיבואו לכאן, ירצו להשתמש בתחבורה הציבורית ואז אם יהיה קשה בתחבורה הציבורית בירושלים, אנשים לא ישתמשו ברכבת.

ג'מאל זחאלקה: יאמרו שלא כדאי להם לנסוע ברכבת המהירה כי בירושלים הם ייתקעו.

ג'מאל זחאלקה: 20 דקות מתל אביב לירושלים, אבל להגיע להדסה הר הצופים אתה צריך 40 דקות או 50 דקות.

ג'מאל זחאלקה: לכן אני רוצה שנשמע מה תהיה ההיערכות למצב החדש שייווצר.

ג'מאל זחאלקה: אני דורש שהוועדה תעקוב אחרי הביצוע.

ג'מאל זחאלקה: אנחנו רוצים לראות שינוי משמעותי בתחבורה הציבורית בירושלים ושהוועדה תעקוב אחר זה.

ג'מאל זחאלקה: לא רק נדבר ונלך הביתה.

איתן כבל: תודה.

איתן כבל: אני רוצה לספר לך שקיימנו כאן לאחרונה דיון בנושא הסיטיפס ואני התחייבתי לעשות ביקור.

איתן כבל: אני ביקרתי ואני מתכוון להמשיך, לעקב ולבקר.

איתן כבל: יש סרט שגם תהיה בו הדמות החדשה שיצרתי לעצמי.

איתן כבל: ברשותכם, אנחנו פותחים את הדיון.

איתן כבל: יוסי סעידוב מ-15 דקות.

<יוסי סעידוב: הכנו מצגת קצרה שמציגה את הנתונים שחלקם עלו כאן.

<יוסי סעידוב: כאן אנחנו רואים את הנתונים של אי ביצוע נסיעות על פי בקשת חופש מידע שביקש ידידנו ושותפנו ישי בלך ממשרד התחבורה.

<יוסי סעידוב: הנתונים מצביעים על אי ביצוע של נסיעות בסדר גודל של בין 10 אחוזים כמעט ל-20 אחוזים נסיעות מדי חודש.

<יוסי סעידוב: זאת אומרת, אנחנו מדברים על אי ביצוע נסיעות בתוך ירושלים בשכונות בסדר גודל של בין 10,000 נסיעות לחודש ל-20,000 נסיעות בחודש.

<יוסי סעידוב: הממוצע הכמעט שנתי, כי הנתונים האלה הם עד אמצע נובמבר 2017, הוא 8.9 אחוזים.

<יוסי סעידוב: זאת אומרת שכמעט אחד מתוך עשרה אוטובוסים - - -

איתן כבל: סליחה.

איתן כבל: אני אומר קודם כל לגברתי המנכ"לית המוערכת שאני יודע שדרור כבר מפעיל את כל שרירי הפנים כדי להסביר לנו מה קורה כאן.

איתן כבל: אני יודע את זה.

איתן כבל: ברשותכם, אני אאפשר.

איתן כבל: הוא לא המציא את הנתונים האלה.

איתן כבל: שאף אחד לא יתבלבל.

איתן כבל: אני רק אוסיף ואומר שבנושא הזה במסגרת הדיון המקצועי הסגור שקיימנו כאן עם תחבורה ואוצר, גם הייתה התייחסות שגם גברתי המנכ"לית תיתן אותה שהיא אני מקווה בעזרת השם שהיא אמורה לתת בשלב כזה או אחר מענה.

איתן כבל: אבל שאף אחד לא יתבלבל.

איתן כבל: מהמנכ"לית, השר ועד אחרון האנשים שיושבים כאן, יש כאוס מוחלט, ולא רק שם, בכל הנוגע לתדירות.

איתן כבל: שאף אחד כאן לא יספר סיפור.

איתן כבל: אם הוויכוח יהיה אם זה בדיוק אחוז כזה או כזה, שאף אחד כאן לא ינסה לבלבל אותנו.

<יוסי סעידוב: הנתונים הם במסגרת חוק חופש המידע ממשרד התחבורה.

<יוסי סעידוב: אם במשרד התחבורה יש ספקות, אני בטוח שהם באו מוכנים ויציגו נתוני אמת של אי ביצוע.

<יוסי סעידוב: בנוסף, במהלך 2017 משרד התחבורה עשה בדיקה אנושית על קווים, בעיקר על קווים לכותל, וגילה שבערך 12 אחוזים מהנסיעות לא מבוצעות, כך שהנתונים לא שונים הרבה מהנתונים שמשרד התחבורה בדק באופן עצמאי.

<יוסי סעידוב: אבל בשקף הבא אנחנו רואים כיצד משרד התחבורה באמת בודק ומה הנתונים שעומדים לנגד עיניו בנוגע לירושלים.

<יוסי סעידוב: כאן אנחנו רואים את הבקרה המדגמית שמשרד התחבורה עורך.

<יוסי סעידוב: למרות שיש GPS בכל אוטובוס, למרות שהוא יודע איזה אוטובוס לא יצא מאיזו תחנה ומתי, עדיין קיימת בקרה מדגמית ולפי הבקרה המדגמית הזאת אי הביצוע עומד על בסך הכול שני אחוזים.

<יוסי סעידוב: זאת אומרת, אנחנו מדברים על פער של פי חמש בין המדגם לבין המינימום של המציאות.

<יוסי סעידוב: בשקף הבא אנחנו נוכל לראות את הנתונים כפי שעולים ממוקד התלונות של 15 דקות.

<יוסי סעידוב: אנחנו מפעילים אפליקציה, אנחנו קיבלנו בשנה האחרונה 8,000 פניות מנוסעים.

איתן כבל: רק בירושלים?

<יוסי סעידוב: 8,000 פניות מכל הארץ.

<יוסי סעידוב: בירושלים למעלה מ-1,000.

<יוסי סעידוב: אנחנו מדברים על קו 19 שנמצא באופן קבוע במקום הגבוה.

איתן כבל: מאיפה הוא יוצא ולאן?

<יוסי סעידוב: שאלה מצוינת.

<יוסי סעידוב: קו 19 יוצא מהדסה עין כרם.

איתן כבל: נסעתי בו הרבה, גם כסטודנט.

<יוסי סעידוב: הוא נוסע להר הצופים.

<יוסי סעידוב: המסלול שלו הוא מעל 19 קילומטרים של קו עירוני שעובר גם במרכז העיר.

<יוסי סעידוב: רוב הדרך רחוקה מנתיבי תחבורה ציבורית, יש לו קטע קצר שהוא נכנס למרכז העיר.

<יוסי סעידוב: קו 19 הוא באמת דוגמה אבל צריך לומר שהנתונים שלנו מגיעים אלינו באמצעות אפליקציה ובאמצעות אינטרנט.

<יוסי סעידוב: יש כאן קהל מאוד גדול, קהל חרדי שסובל גם הוא מתחבורה ציבורית לקויה, במיוחד מהקווים לכותל, קווים 1 ו-2.

<יוסי סעידוב: כ-60 אחוזים – מניתוח שלנו של התלונות שמגיעות אלינו בירושלים – הם על הפרה של תנאי הרישיון.

<יוסי סעידוב: זאת אומרת, משרד התחבורה צריך לבקר את אגד יותר.

<יוסי סעידוב: אנחנו לא יודעים מה הנתונים שיש במשרד התחבורה בנוגע לתלונות הציבור.

<יוסי סעידוב: משרד התחבורה לא מפרסם כמה תלונות הוא מקבל בשנה ועל מה התלונות.

איתן כבל: נא לסיים.

איתן כבל: אנחנו נאפשר גם למנכ"לית להגיב.

<יוסי סעידוב: בשקף הבא נוכל לראות התייחסות לזמני הנסיעות על פי התכנון של התחבורה הציבורית בירושלים.

<יוסי סעידוב: זאת אומרת, אם התחבורה הציבורית בירושלים הייתה עובדת כמו שהיא צריכה לעבוד, עדיין זמני הנסיעה מהשכונות לתחנה המרכזית היו אורכים פי שלוש מאשר ברכב פרטי.

<יוסי סעידוב: כאשר אנחנו יורדים בפועל ואנחנו בודקים מה קורה, בדקנו למשל עם קבוצת תושבים, עם בעז מגילה, גילינו שזמן הנסיעה מגילה לתחנה המרכזית אורך יותר משעה.

<יוסי סעידוב: זמן הנסיעה בתחבורה הציבורית מירושלים לתל אביב קצר יותר מאשר זמן הנסיעה בשכונות בתוך ירושלים.

<יוסי סעידוב: בתמונות הבאות נוכל לראות איך זה בא לידי ביטוי בפועל בתחבורה הציבורית.

<יוסי סעידוב: אנחנו רגילים לראות תחנות ובתוך האוטובוסים והמצב קשה מאוד.

<יוסי סעידוב: מי שיכול לברוח ולהימלט מהתחבורה הציבורית, נמלט.

<יוסי סעידוב: צריך לומר שזה לא משפיע רק על מי שאין לו רכב אלא זה משפיע גם על מי שיש לו רכב כי כאשר בן אדם מעדיף לא לנסוע יותר בתחבורה הציבורית, הוא מעמיס על התחבורה הציבורית.

איתן כבל: משפט אחרון ברשותך.

<יוסי סעידוב: הפתרונות.

<יוסי סעידוב: מה הם הפתרונות שירושלים זקוקה להם וצריך לומר שהפתרונות האלה הם גם באחריות העירייה והם לא נובעים רק ממחסור בנהגים.

<יוסי סעידוב: דבר ראשון, קווים מהירים לתחנה המרכזית.

<יוסי סעידוב: תחנת הרכבת החדשה המהירה שאמורה להיפתח בבנייני האומה היא הזדמנות אדירה לתחבורה הציבורית אבל אין הכנה של משרד התחבורה לקווים מהירים לתחנה המרכזית.

<יוסי סעידוב: תושבים משכונות שונות נאבקים כדי שיהיו להם קווים כאלה.

<יוסי סעידוב: שנית, נתיבי תחבורה ציבורית במיוחד בשכונות פקוקות כמו פסגת זאב.

<יוסי סעידוב: ברמות יש אישור לנתיב תחבורה ציבורית אבל משום מה יש נסיגה ברגע האחרון של משרד התחבורה לא לבצע אותו.

<יוסי סעידוב: אנחנו מדברים על כבישים בירושלים שמשמשים רק רכב פרטי.

<יוסי סעידוב: כביש בגין.

<יוסי סעידוב: משרד התחבורה חנך לפני חצי שנה את מחלף הרוזמרין.

<יוסי סעידוב: ממחלף הרוזמרין ועד למרכז העיר, כמעט ולא נוסעים אוטובוסים בכביש הזה.

<יוסי סעידוב: במלים אחרות, השינוי של התחבורה הציבורית בירושלים והעובדה שאנחנו נראה פחות תמונות קשות כאלה, הם יקלו גם על הנהגים והם יהפכו את המקצוע הזה ליותר אטרקטיבי.

איתן כבל: תודה.

איתן כבל: אני שוב רוצה להודות ל-15 דקות על העבודה המדהימה שאתם עושים.

איתן כבל: אתם ראויים לכל שבח.

איתן כבל: אני אומר את זה מכל הלב בשמי, בשם חברי הכנסת, בשם יושב ראש ועדת המשנה שעוסק ונעזר.

איתן כבל: תודה.

<קריאה: תושבי ירושלים נעזרים בהם.

איתן כבל: לא רק ירושלים.

איתן כבל: גברתי המנכ"לית, אני מבקש את התייחסותך לעניין.

איתן כבל: לאחר מכן אני אבקש מחברי, באמת חברי, יושב ראש אגד לתת התייחסות לדברים שנאמרו כאן.

מיכאל מלכיאלי: יש כאן נציג שמרכז את כל המרכזים הקהילתיים?

איתן כבל: תן לי.

איתן כבל: אני רוצה להזכיר, נכנסת באיחור לכנסת.

איתן כבל: עבדתי להיות קשה היושב ראש.

מיכאל מלכיאלי: טוב לנו שאתה יושב שם.

מיכאל מלכיאלי: זה מצוין בשבילנו.

איתן כבל: אני אתן למי שמאגד את כל המינהלים.

איתן כבל: אנחנו גם מכירים.

<קרן טרנר: אנחנו כמובן רוצים לשפר את מצב התחבורה הציבורית בירושלים.

<קרן טרנר: אנחנו לא שבעי רצון.

<קרן טרנר: אנחנו רוצים להיות במקום אחר.

<קרן טרנר: כן צריך להגיד שחל שיפור באופן שבו אגד נותנת שירות בעיר ירושלים אבל זה אני אשאיר לך לפרט.

<קרן טרנר: המערכות שלנו, הנתונים שהיו כאן, אני לא חושבת שהם הנתונים הנכונים אבל אני לוקחת על עצמי להעביר לכם את הנתונים המעודכנים.

<קרן טרנר: כן צריך לומר שאנחנו כבר משלמים לאגד אל מול נסיעות בפועל לפי מערכות ממוחשבות.

<קרן טרנר: נושא הבקרה הוא נושא שאנחנו גם עוברים לבקרה אלקטרונית מלאה, לא עוד נציגים שיבואו לתחנות ויבינו האם האוטובוס יצא או לא אלא בהתאם למערכת ממוחשבת אבל הנושא הזה מצוי בהליכים משפטיים עם כל החברות ולא רק עם חברת אגד.

<קרן טרנר: הכיוון אליו הולך המשרד, זה כמובן תשלומים וקנסות אל מול אי ביצוע בפועל בהתאם למערכות ממוחשבות אלקטרוניות.

<קרן טרנר: בעתיד כולנו נתיישר על אותם נתונים.

איתן כבל: זה אמור להיות גם בדיון הבא, אבל אם גברתי תוכל רק לומר את המיקוד, איך אתם מתכוונים, כדי לתת את המענה הספציפי שבו תהיה התאמה מלאה בין האוטובוס, מתי הוא מגיע, לבין העובדה שתהיה לכם שליטה מלאה על הנתונים האלה.

<קרן טרנר: כבר היום אנחנו יודעים להגיד האם בוצעה נסיעה או לא בוצעה נסיעה ולפי זה אנחנו מתחשבנים עם איזשהו גרייס.

<קרן טרנר: לגבי קנסות, אנחנו עכשיו בהליך תביעה עם כלל החברות אבל הכיוון, המדיניות שלנו היא לעבור לבקרה אלקטרונית מלאה וקנס בגין כל נסיעה שלא מבוצעת.

<קרן טרנר: היום זה בהתאם לבקרה המוכרת.

איתן כבל: זה עניין חשוב.

<קרן טרנר: כמובן שהבקרה תהיה אל מול נתוני האמת.

<קרן טרנר: חברות האוטובוסים טוענות לשינוי קיצוני מדי בהתנהלות של המשרד ואנחנו בהליך תביעה עכשיו.

<קרן טרנר: זה יידון ואני מניחה שנגיע לעמק השווה לגבי התהליכים.

איתן כבל: מתי להערכתך זה יהיה?

<קרן טרנר: אני מקווה שהשנה נעבור לשם.

<קרן טרנר: זה גם תלוי בלשכה המשפטית.

<קרן טרנר: העניין בירושלים הוא קצת דוגמה למה שקורה בכל הארץ וזה הדיון הבא, אבל אנחנו כן רוצים בירושלים שייכנסו מוניות שירות, גם חלקים מהאשכול יצאו לתחרות, אנחנו נשפר את נושא הנהגים, שגם זה שייך לדיון הבא, כך שברגע שיהיו יותר נהגים וגיוס נהגים, זה יקל על כל חברה שתגיע לירושלים.

<קרן טרנר: גם הנושא של כרטוס בירושלים על ידי הנהג, אני חושבת שזה מאוד יקל על נהגים.

<קרן טרנר: היום להיות נהג בירושלים, זה מאוד לא קל.

<קרן טרנר: לא סתם חסרים נהגים ובאמת זאת משימה כמעט בלתי אפשרית.

<קרן טרנר: ברגע שניתן לנהג להסיע בבטחה את הרכב ולא להתעסק בתעודות, בכרטוס, בטעינה ובמזומן, גם הבטיחות תעלה, גם זרימת התנועה תעלה וגם הנהג יהיה הרבה יותר רגוע.

איתן כבל: לא רק זה אלא – נדבר על זה בדיון הבא – כל הסיוע לנהג במקומות בהם הוא יכול לרדת ולעשות את הצרכים וכולי.

איתן כבל: זאת מעטפת שלמה שלכאורה נראית עניין של מה בכך אבל היא חלק מהעובדה למה אנשים לא רוצים לבוא.

איתן כבל: זה לא רק השכר אלא זה גם.

<קרן טרנר: כן.

<קרן טרנר: זה חלק ממעמד הנהג שאנחנו מקווים שיביא עוד נהגים ועוד נהגים ובאמת היכולת התפעולית לעמוד בדרישות.

<קרן טרנר: אני כן חייבת לומר ששנת 2017 הייתה שנה כואבת בירושלים אבל אנחנו כן רואים שיפור באופן שבו אגד מתפקד בירושלים.

<קרן טרנר: זה עדיין לא מרפה את ידינו מלהוציא לתחרות חלקים בירושלים.

<קרן טרנר: בתפיסה שלנו המכרזים הראשונים שיוצאים מאגד הם מכרזים בירושלים, מוניות השירות יהיו בירושלים, וכן, המצב בירושלים עתיד מאוד להשתפר.

<קריאה: מתי יוצאים המכרזים בירושלים?

איתן כבל: זה יהיה הכי מהר שאפשר.

איתן כבל: אני מטפל בזה באופן אישי וקרוב.

איתן כבל: אני רק רוצה לומר גברתי, הנה, אני אומר את זה כאן ואמר את זה חבר הכנסת ג'מאל זחאלקה.

איתן כבל: מצד אחד המשרד, ובדין, רוצה שקו רכבת ירושלים-תל אביב ותל אביב-ירושלים יצא מן הכוח אל הפועל בצורה הכי מהירה אבל אני כבר אומר - - -

<קריאה: אולי נשמע גם מתי זה יהיה.

איתן כבל: אני אומר את זה כאן כי זאת הכניסה לעיר ויהיה צוואר בקבוק מטורף שיגרום לקריסת העיר לגמרי.

איתן כבל: זאת אומרת, אתה בא לברך ותמצא את עצמך מקלל.

איתן כבל: זה יבריח אנשים כי לא יהיה מצב בו אנשים יודעים שהם מגיעים ויכולים לתקתק החוצה.

איתן כבל: אם אני אמצא את עצמי מגיע מראש העין והגעתי ב-20 דקות אבל אני תקוע כאן עכשיו עוד 40 דקות, אז עדיף לי להגיע כבר ברכב שלי.

איתן כבל: זה חלק מהבעיה.

<קרן טרנר: אנחנו נערכים לתגבור נסיעות.

<קרן טרנר: אלה נסיעות ישירות מהשכונות אל תחנת הרכבת.

ג'מאל זחאלקה: מתי תהיה הרכבת?

<קרן טרנר: תכף אני אתייחס לרכבת.

<קרן טרנר: בדיוק השר הציג את זה עכשיו בוועדת הכספים וחלק כבר שמעו את הדברים.

<קרן טרנר: הרכבת הראתה לנו תכנית תפעולית שמאפשרת הפעלה חלקית כבר בסוף מרס-תחילת אפריל.

<קרן טרנר: אכן יכלה להיות איזושהי נסיעה, איזושהי תמונת ניצחון של קו רכבת שנוסע בין התחנות על מסילה אחת ובאיזשהו אילוץ תשתיתי.

<קרן טרנר: הרכבת גם גיבשה תכנית בטיחות להפעלה החלקית הזאת במתכונת החלקית, גם מסילה אחת, גם עוצר בהגנה ולא בכל תחנות תל אביב, והמעטפת הבטיחותית לא הייתה מספקת.

<קרן טרנר: כיוון שאנחנו לא מתכוונים להתפשר בנושא הבטיחות, גם מבחינת המשרד השר קיים על זה ישיבה בשבוע שעבר, גם מבחינת השר, עדיף – יש מושג מהצנחנים של מחלצים קדימה – לחכות.

<קרן טרנר: אנחנו הולכים על הפעלה מלאה, אנחנו הולכים על הפרויקט כולו.

<קרן טרנר: ניסינו לעשות איזושהי הפעלה חלקית אבל נושא הבטיחות לא היה מספיק סגור ואנחנו מתקדמים הלאה ומקווים שלקראת חגי תשרי זה היעד החדש.

<קרן טרנר: אנחנו נקיים עוד ישיבה עם הרכבת בשבוע הבא.

<קרן טרנר: אנחנו נקבל רכבת מלאה בשתי מסילות, בתדירות גבוהה יותר, עד הרצליה.

<קרן טרנר: כלומר, מענה לכל תחנות תל אביב.

<קרן טרנר: מבחינת לוחות הזמנים שהרכבת מציגה, זה לא יאוחר מספטמבר ואנחנו מקווים אפילו אוגוסט.

איתן כבל: תודה גברתי.

איתן כבל: אני אעביר את רשות הדיבור ליושב ראש אגד חברי אבי פרידמן ולאחר מכן למרכז המרכזים הקהילתיים.

<קרן טרנר: דיברתם על הפרויקטים, על הנתיב השלישי בכניסה לעיר?

איתן כבל: לא.

איתן כבל: את תסכמי את זה בסוף.

<אבי פרידמן: יקודם כל, תודה על הזכות שניתנה לי להתייחס למה שנאמר כאן.

<אבי פרידמן: אני אתחיל בזה שאומר שכאשר יש בעיה, לא צריך להעצים את הבעיה.

<אבי פרידמן: אני לא אומר שאין בעיה ואני אגע בה, אבל לפי הנתונים וכל מה ששמעתי כאן, לוקחים את הבעיה ומעצימים אותה והדובר אחרי כן מעצים אותה עוד יותר.

<אבי פרידמן: זה לא עושה את הבעיה טובה יותר.

<אבי פרידמן: יש בעיה.

<אבי פרידמן: 50 אחוזים מהפתרון של הבעיה הוא בכלל בעצם ההכרה בזה שיש בעיה ואני הבנתי שיש הכרה בזה שיש בעיה וגם אנחנו מכירים.

<אבי פרידמן: אני באגד משנת 1979.

<אבי פרידמן: לא זוכר שאגד אי פעם, על היתרונות שלו ועל המגבלות שלו, היה בבעיה בנושא של רמת שירות.

<אבי פרידמן: היו עליות וירידות, ואנחנו לא מפעילים תחבורה ציבורית רק בירושלים אלא אנחנו מפעילים תחבורה ציבורית ממטולה בואך אילת כולל ירושלים.

<אבי פרידמן: אם הייתי יכול לציין משהו של רמה גבוהה ביותר, זאת אולי התחבורה הציבורית בירושלים.

<אבי פרידמן: אבל קרה משהו בשנים האחרונות ואני אומר שקרה משהו לטובה מצד אחד ויצר בעיה מצד שני.

<אבי פרידמן: צריך לדעת איך פותרים את הבעיה.

<אבי פרידמן: משרד התחבורה נמצא ברפורמות של תחרות חסרת תקדים.

<אבי פרידמן: בהתחלת הדרך לא התלהבנו מהרעיון כי אף אחד מנתח שוק כזה גדול לא מוכן לרדת.

<אבי פרידמן: היה בצורה מושכלת, הבנו והרפורמה יצאה לדרך והיא גם יצרה סוג של בעיה.

<אבי פרידמן: מצד אחד היא יצרה תחבורה ציבורית עם תחרות טובה יותר, ומצד שני היא יצרה בעיקר בשנים האחרונות, עקב ההתרחבות, מחסור אדיר בנהגים וכנראה במה שאני אומר עכשיו אני אגע בדיון הבא אבל אני לא יכול שלא להתייחס לכל מה שנאמר כאן.

<אבי פרידמן: כי כל מה שנאמר כאן, ארגון 15 דקות, אני מתחבר נניח לכולם.

<אבי פרידמן: לא למספרים.

<אבי פרידמן: אם בסופו של דבר נוסיף שירות, נוסיף קווי שירות, גם בירושלים, רק אין מי שיסיע את קווי השירות, אז נראה מספרים עולים ועולים.

<אבי פרידמן: זאת אומרת, זה הביצה והתרנגולת.

<אבי פרידמן: להוסיף שירות, אבל אין מי שיסיע.

<אבי פרידמן: דיבר כבוד חבר הכנסת מלכיאלי ואמר שצריך לקחת מישהו, דמות שמכירה את המגזר שהוא מייצג.

<אבי פרידמן: במשרד התחבורה יש נציג חרדי שמתעסק בזה והוא מעורה בתחום התחבורה ולא נעשה כלום בירושלים בלי שהנציג החרדי ייתן את דעתו בנושא הזה.

<אבי פרידמן: אגד מחזיק שני יועצים ואפילו שלושה יועצים חרדים.

<אבי פרידמן: למה הוא מעסיק אותם?

<אבי פרידמן: בשביל לתת פתרונות למגזר שיש לו מאפיינים משלו.

<אבי פרידמן: אז יביאו לנו מחר נתונים על אתמול שחצי ירושלים הייתה סגורה כי הלך לעולמו הרב של הפלג הירושלמי.

<אבי פרידמן: כל יום יש אירוע בירושלים.

<אבי פרידמן: תביא עוד 500 נהגים, והיה מה שהיה אתמול בירושלים, נראה את אותם נתונים ואפילו גרועים יותר.

<אבי פרידמן: צריך לקחת בחשבון – אמר ראש העיר – 120 ימים מיוחדים בתוך ירושלים.

<אבי פרידמן: הגיע שגריר, הגיע נשיא, הפלג הירושלמי מפגין, הפגנות הנכים – אלה אירועים רק בירושלים.

<אבי פרידמן: יש נהגים ויש אוטובוסים אבל צריך להסיע אותם ואין מי שיסיע אותם.

<אבי פרידמן: גם ירושלים עם המאפיינים שלה.

<אבי פרידמן: כמה ימים יש בשנה?

<אבי פרידמן: תורידו 120, תוריד שישי-שבת, נשאר כ-100 ימים לתחבורה ציבורית.

<אבי פרידמן: תבינו, זה מכלול בעייתי מאוד.

<אבי פרידמן: לא רק נת"צים,.

<אבי פרידמן: תעשו מה שאתם רוצים.

<אבי פרידמן: לנושא של הנהגים.

איתן כבל: ברשותך, זה נושא כבד בפני עצמו והוא ליבת הדיון הבא.

איתן כבל: אני רוצה לומר גם לך אבי פרידמן חברי שלא ייחשב כאן שהבעיה היא רק נהגים.

איתן כבל: נהגים, זה נכון, זה נושא ליבה.

איתן כבל: זאת אומרת, גם אם פתרנו את כל הבעיות ואין נהגים ויש מחסור בנהגים, ואני שומע את הזעקות מ-דן, וזה הדיון הבא שנרחיב בו.

איתן כבל: אני מצפה ואני רוצה שנבין את זה.

איתן כבל: ירושלים היא ירושלים עם הבעיות שלה ועם כל המיוחדות שלה אבל הרצון שלנו הוא קודם כל לגרום למשרדי הממשלה ולגורמים שעוסקים כל אחד בתחומו, קודם כלל לשנות ולהבין את העניין הזה ושנקודת הפתיחה תהיה אחרת.

איתן כבל: זו הכוונה.

איתן כבל: אם הייתי יודע שהבעיות מתקיימות רק בימי אבל לא עלינו, או בימי שמחה, הייתי אומר, אבי, שאתה צודק, לבעיה קוראים ירושלים, אבל הבעיה שגם בשוטף כשאין ימי שמחה כן ירבו ואין ימי אבל לא עלינו.

איתן כבל: אני למשל הייתי ביום רגיל.

יעקב גיל: עדיין חסרים 150 נהגים, רק בירושלים.

איתן כבל: תן לנו, אנחנו יודעים לנהל את הדברים.

איתן כבל: אנחנו לא רוצים שניתפס רק לעניין הזה.

איתן כבל: שיהיה ברור.

<ישי בלך: אני מייצג את המינהלים הקהילתיים.

<ישי בלך: אנחנו מדברים כאן על 10 אחוזים אי ביצוע של הנסיעות, שזה פי חמש מהמותר בחוק לפי נספח ג' של החוזה של אגד מול משרד התחבורה.

<ישי בלך: אחוז החריגה המותרת הוא 2.1 אחוזים ואנחנו מדברים כאן על עשרה אחוזים אי ביצוע.

<קרן טרנר: מאיפה לקחת את זה?

<ישי בלך: הנתונים הם מהדוחות האלה.

<ישי בלך: אני רק אומר שגם הדוח שאתם הוצאתם לפני חודש, הדוח של ה-84 עמודים, בעמוד 26 שמדבר על ירושלים, הדוח הזה מתבסס 90 אחוזים על נתוני GPS ו-10 אחוזים על בקרת שטח.

<ישי בלך: זאת אומרת שטווח הטעות של 10 אחוזים.

<ישי בלך: אם לוקחים 20 אחוזים טעות - - -

איתן כבל: סליחה, אני רוצה להציע לך הצעה.

איתן כבל: העניין של האיחורים, טחנו אותו.

איתן כבל: אני רוצה שאם אדוני כבר בא ומדבר בשם כל המינהלים – 15 דקות הציגו את הנתונים, גם הייתה התייחסות כאן ולאן זה הולך – אני נותן לך את הזמן שלך, נצל אותו כדי להביא את המצוקות שלכם.

<ישי בלך: אני מציע שני דברים כבר העלו אותם.

<ישי בלך: דבר אחד זה מה שמאיר חן אמר ב-4 בינואר בשנה שעברה, בשימוע שהוא ערך לאגד, שאם לא יהיה שיפור מיידי, יכניסו תחרות.

<ישי בלך: מוניות שירות זה דבר יפה ונחמד, אבל זה לא מכסה את ההפרות של החוזה.

<קרן טרנר: היה שיפור ובכל מקרה תהיה תחרות.

<ישי בלך: לא היה שיפור.

<קריאה: אין שיפור.

<ישי בלך: בשבוע שעבר עשיתי בקרת שטח במסוף לרמות.

<ישי בלך: עמדתי שעה והיו 10 אחוזים אי ביצוע, ואם אתם רוצים - אני אתן לכם אחר כך נתונים לגבי מה שהיה.

איתן כבל: אין לי סיבה לחשוב שאתה לא אומר אמת.

<ישי בלך: מהבחינה הזאת אני דורש שמשרד התחבורה יעמוד בדברו ומה שמאיר חן אמר ב-4 לינואר ומה ששר התחבורה אמר במענה לשאילתה של אורי מקלב ב-28 ליוני, שאילתה מספר 366 - - -

<קרן טרנר: בלי קשר אנחנו עושים את זה.

<ישי בלך: דבר שני.

<ישי בלך: יש קווים שעוברים על ציר שדרות גולדה מאיר שאלה קווים של אגד תעבודה והם אוספים ומורידים נוסעים של גבעת זאב.

<ישי בלך: כל עוד יש כאן בעיה בנושא של התחבורה הציבורית בירושלים, שיאפשרו לאגד תעבורה להעלות את הנוסעים של רמות בשדרות גולדה מאיר וכך נוריד מהעומסים על אגד.

<ישי בלך: תודה רבה.

איתן כבל: מוניות השירות הן אקסטרה.

איתן כבל: הן לא במקום.

<קריאה: תחבורה משלימה.

איתן כבל: זאת תחבורה משלימה.

איתן כבל: היא לא תחלופה והיא לא במקום.

<קריאה: והמוניות עוד יותר משלימות.

<ישי בלך: כי לבית וגן אין מוניות שירות ולרמות אין מוניות שירות.

איתן כבל: העניין ברור.

איתן כבל: יש כמה נקודות שצריך לתת עליהן את הדעת.

איתן כבל: לא לחזור כל הזמן על הדברים שכבר אמרנו והתייחסנו אליהם.

איתן כבל: אני רוצה לשמוע את נציג התאחדות הסטודנטים.

<רן קניגסברג: אני מאגודת הסטודנטים באוניברסיטה העברית.

<רן קניגסברג: אני לא אחזור על נתוני ביצוע אלא אתייחס בקצרה.

<רן קניגסברג: כן חשוב לי לומר שבסוף יש נתונים ויש את השטח.

<רן קניגסברג: בשטח אנחנו שומעים את הסטודנטים ואת הציבור הכולל.

<רן קניגסברג: אנחנו מפעילים עמוד פייסבוק "די לעומס בקווי אגד ירושלים" כבר שנתיים, עמוד פעיל מפה ועד להודעה חדשה.

<רן קניגסברג: הבעיות בשטח קורות.

<רן קניגסברג: אני כן רוצה לומר שבחצי השנה האחרונה אנחנו עובדים ישירות עם משרד התחבורה, עם דרור גנון, עם מורן, אסי וכל החברים הטובים ויש לנו שיפור.

<רן קניגסברג: אנחנו כן מתקדמים ועובדים אתם אבל למרות השיפורים, יש שיפורים נקודתיים שהם פלסטרים לתחבורה הציבורית כמו השינוי שהיה בדיוק לפני שבועיים בקו 19 ויש דברים מהותיים יותר, כמו שנאמר כאן, אם אלה הנהגים.

<רן קניגסברג: אם רבים כאן, כל האנשים של השטח, אם אלה מינהלים קהילתיים, אם זאת האוכלוסייה החרדית, אם זה אנחנו הסטודנטים וכולי, אומרים שיש בעיה עם הביצוע.

<רן קניגסברג: לנו הובטח לפני שלושה חודשים על ידי שר התחבורה שירושלים תיפתח למכרזים חדשים ואגד לא יהיה המפעיל היחידי בעיר ואנחנו רוצים לדעת מה קורה גם עם הנושא הזה.

איתן כבל: הבטיחו לך.

<רן קניגסברג: הבטיחו ועכשיו אנחנו מחכים שיקיימו את ההבטחה.

<קרן טרנר: בלי קשר לאחוזי הביצוע, מה שאמר מאיר חן, אנחנו בישורת האחרונה של משא ומתן עם חברת אגד על הוצאת קווים וירושלים היא חלק נכבד מהמשא ומתן אתם.

<קרן טרנר: אנחנו לא נחתום על סיכום ללא מכרזים בירושלים כי אנחנו עומדים מאחורי האמירה הזאת.

<קרן טרנר: גם אם אגד היו עכשיו ב-99 אחוזים ביצוע, עדיין היינו מוציאים לתחרות אשכולות.

איתן כבל: תודה.

איתן כבל: נמצא כאן יושב ראש ועד העובדים של אגד ירושלים?

<יעקב אוחנה: יושב ראש ועד העובדים של אגד.

איתן כבל: ברשותך, בדיון הבא תיתן התייחסות.

איתן כבל: אני אאפשר לפלר חסן נחום מעיריית ירושלים.

איתן כבל: את חברת מועצת העיר?

<פלר חסן נחום: כן.

איתן כבל: אחריך ידבר אלעד מלכא שגם הוא חבר מועצת העיר.

<פלר חסן נחום: אנחנו במועצת העיר ירושלים באמת לא מסכימים על הרבה אבל משהו שחוצה מגזרים כאן זה העניין של התחבורה הציבורית ואיך התחבורה הציבורית בירושלים קורסת.

<פלר חסן נחום: אנחנו בשטח ואנחנו שומעים את זה מאנשים שבאים אלינו ומדובר באלפי אנשים.

<פלר חסן נחום: גם סטודנטים, גם קשישים, גם משפחות.

<פלר חסן נחום: הכול.

<פלר חסן נחום: אנחנו כאן במצוקה.

<פלר חסן נחום: אנחנו מאוד נשמח אם תתייחסו אלינו ולא תאמרו שזה לא האחוז בדיוק כמו האחוז שלנו אלא תתייחסו כמצוקה אמיתית.

<פלר חסן נחום: אני לא אחזור על הנתונים כי כולם כבר דיברו עליהם אבל אני רוצה לדבר על שני דברים.

<פלר חסן נחום: האחד, תכנון קווים.

<פלר חסן נחום: יש כאן הרגשה שאין מספיק שיתוף ציבור ואתם נותנים קווים היכן שלא צריך, והיכן שבאמת צריך – אין מספיק קווים.

<פלר חסן נחום: אני רואה את זה.

<פלר חסן נחום: יש לנו חבר מועצה שגר בהר הזיתים.

<פלר חסן נחום: הוא אומר שיש קווים ריקים וכל יום יוצאים אוטובוסים ריקים.

<קריאה: קו 24.

<פלר חסן נחום: תודה.

<פלר חסן נחום: אז קו 19 מלא וכל הקווים בירושלים מלאים.

<פלר חסן נחום: קצת שיתוף ציבור כאן.

<פלר חסן נחום: להבין מה הצרכים האמיתיים ולא מה שבמפה נראה לכם טוב.

<פלר חסן נחום: דבר שני, ואני חייבת לדבר אבל בקצרה על העניין של הנהגים כי אני עוסקת בזה זמן רב.

<פלר חסן נחום: אני החזקתי את תיק התחבורה במועצת העיר.

איתן כבל: ממש בקצרה כי נרחיב על זה בדיון הבא.

<פלר חסן נחום: כן.

<פלר חסן נחום: אני מאוד שמחה היום על משהו, על כך שכולנו מדברים בשפה של נהגים וחוסר תנאים של נהגים כי לפני שנה אף אחד לא דיבר על זה.

<פלר חסן נחום: אני מבינה שיש דברים שהם תחת אחריות

<פלר חסן נחום: כם ויש דברים שהם תחת אחריותנו בעיריית ירושלים.

<פלר חסן נחום: חבל שראש העיר לא נשאר כאן כדי שנבין מה הוא כן יכול לתרום כאן.

<פלר חסן נחום: הוא יכול לתרום בנת"צים, הוא יכול לתרום במגרשים לחניה, ודרך אגב, החברות לא עושות מספיק כדי לעשות לובי למגרשים לחניה.

איתן כבל: אני רוצה לומר לך שיש דיון נפרד, דיון נוסף שיעסוק בכל האלמנטים שאת מדברת עליהם, על המסופים.

איתן כבל: זו שרשרת.

איתן כבל: חברים, אני רוצה שנבין את זה גם אנחנו כולנו.

איתן כבל: אם אנחנו רוצים לדבר על תחבורה ציבורית באמת, לא לבלבל את המוח אחד לשני אלא באמת לדבר על תחבורה ציבורית, שום דבר לא חי מעצמו.

איתן כבל: אם אתה רוצה, אתה צריך נהגים, אתה צריך מסופים.

איתן כבל: רשות מקומית חייבת להביא את המסוף.

<פלר חסן נחום: כאשר מגיע מצב בו נהג חונה בצד כי אילן לו חניה ופקחים מעיריית ירושלים נותנים לו דוח והוא משלם את זה בעצמו, יש לנו בעיה.

איתן כבל: תודה גברתי.

<אלעד מלכא: אדוני היושב ראש, תודה רבה.

<אלעד מלכא: אני רוצה להתייחס לנתון שלא נאמר כאן עדיין.

<אלעד מלכא: אנחנו זיהינו שלאורך הזמן הייתה ירידה בכמות הנסיעות שכביכול בוטלו ועלייה בכמות הנסיעות שיצאו באיחור.

<אלעד מלכא: ברי לכל בר דעת מה קורה כאן.

<אלעד מלכא: הפכו נסיעות מבוטלות לנסיעות שיוצאות באיחור.

<אלעד מלכא: אז עשינו מדד שבודק כמה זמן אנשים המתינו בתחנת המוצא, לא לאורך הדרך, לאוטובוסים.

<אלעד מלכא: אני אסבר את אוזנו של היושב ראש.

<אלעד מלכא: בממוצע מיליון ורבע דקות מחכים תושבי ירושלים לאוטובוסים.

<אלעד מלכא: מיליון ורבע דקות בחודש שאנשים מבזבזים.

<אלעד מלכא: העלות של זה למשק ולכלכלה הירושלמית ברורה לך.

<אלעד מלכא: העלות לאיכות השירות של תושבי ירושלים, ברורה לך.

איתן כבל: בשניות זה היה יוצא יותר.

<אלעד מלכא: אני הלכתי לפי דקות.

<אלעד מלכא: אפשר לחלק את זה גם לשעות.

<אלעד מלכא: בכל מקרה, זו הנקודה.

דב חנין: רק תחנות המוצא.

<אלעד מלכא: רק תחנות המוצא.

<אלעד מלכא: לאורך הדרך זה יותר חמור.

<אלעד מלכא: אני כן רוצה להתייחס לכמה דברים שנאמרו כאן.

<אלעד מלכא: ראשית, זה נכון שאכן יש משבר נהגים בכל הארץ אבל צריך לומר שהמצב של אגד בירושלים כרגע נמצא באי ביצוע של פי שניים.

<אלעד מלכא: אני מדבר על שבעה וחצי אחוזים אי ביצוע.

<אלעד מלכא: פי שניים מיתר החברות ברחבי הארץ.

<אלעד מלכא: זה לא מקרה וכנראה יש לזה סיבה.

איתן כבל: נתייחס לזה בסיכום.

<אלעד מלכא: אני גם רוצה להתייחס לעניינים המיוחדים שנאמרו כאן.

איתן כבל: עזוב את זה.

איתן כבל: זה לא נימוק.

איתן כבל: זה נאמר.

<אלעד מלכא: אם היושב ראש אומר שזה לא נימוק, אני מקבל את זה.

איתן כבל: אני אומר את זה לא מהבחינה שאדוני לא צודק.

איתן כבל: אני לא מוכן לקבל את זה כראה וקדש.

איתן כבל: ירושלים היא עיר קודשנו לא מהשבוע שעבר.

<אלעד מלכא: אני מעריך את האמירה הזאת.

<אלעד מלכא: אמירה אחרונה שאני רוצה לומר.

<אלעד מלכא: אנחנו שומעים כבר למעלה משנה את האמירות שאנחנו עובדים על זה, לשפר את זה, להוסיף נהגים, להכניס תחרות וכולי וכולי.

<אלעד מלכא: כל יום כזה הוא יום שאנשים סובלים מתחבורה ציבורית לקויה.

<אלעד מלכא: אתם אומרים שאולי יש שיפור של אחוז או שניים, אבל אני אומר את האמת כנציג של תושבי ירושלים במועצת העיר.

<אלעד מלכא: תסלחו לי, אבל זה לא מעניין.

<אלעד מלכא: אנשים נאנקים בתחנות, בצפיפות באוטובוסים שהיא לא בטיחותית וזה שהדבר הזה נמשך כבר למעלה משנה, התהליך הזה, זה בא על חשבון כולנו.

<אלעד מלכא: אנחנו נשמח שזה יקרה כמה שיותר מהר.

<אלעד מלכא: תודה.

איתן כבל: תודה.

איתן כבל: גדי אברהם, נהג אגד בירושלים.

<גדי אברהם: שלום לכם.

<גדי אברהם: אני נהג אוטובוס.

<גדי אברהם: להבדיל מכולכם שיושבים כאן על לפטופים, אף אחד מכם לא יודע מה זה לשבת באגד ארבע שעות כשאתה צריך ללכת לשירותים.

<גדי אברהם: אני אגלה לכם.

<גדי אברהם: אוטופיה, מצב ורוד, קיבלתם מחר באגד 500 נהגים ו-2,000 אוטובוסים.

<גדי אברהם: איפה הם נוסעים?

<גדי אברהם: כל הנת"צים של עיריית ירושלים, אין להם צבע.

<גדי אברהם: אני אקנה לכם פח צבע.

<גדי אברהם: ראש העיר ברח.

<גדי אברהם: פח צבע מסכן ברחוב הצבי, ואסז בכניסה לתחנה המרכזית וביציאה לא יעמדו שעה וחצי.

<גדי אברהם: גם לא בגאולה, לא ברחוב נג'ארה, לא בשכונת מלכי ישראל, לא באגריפס.

<גדי אברהם: סגרתם את רחוב יפו, זרקתם את האוטובוסים לאגריפס, אנחנו עומדים 40 דקות.

<גדי אברהם: למישהו נשמע נכון?

<גדי אברהם: תביא עוד 2,000 אוטובוסים, נעמוד שמונה שמונים דקות.

<גדי אברהם: תשנו את השיטה.

<גדי אברהם: הכנסתם 4,000 קווים שיוצאים מחוץ לירושלים לאסוף מהשכונות החרדיות.

<גדי אברהם: למה מה קרה?

<גדי אברהם: יש תחנה מרכזית, יוצאים מהתחנה המרכזית.

<גדי אברהם: לציבור החרדי לא טוב להיות בתחנה המרכזית?

<גדי אברהם: המראה שם לא נחמד?

<גדי אברהם: תפתחו להם מסוף שיצאו מתחנה אחת החוצה מהעיר.

<גדי אברהם: למה מהשכונות?

<גדי אברהם: אתם עושים עוד פקק.

<גדי אברהם: אתה בא מהעירייה, הכול ורוד, אבל עוד מפעיל?

<גדי אברהם: תביאו עוד עשרה מפעילים.

<גדי אברהם: חבר'ה, העניין הוא שמאחורי ההגה יושב נהג.

<גדי אברהם: כשהוא לא נוסע בנת"צ, גם כשהנת"צ שלו אליו נכנסים עוד 200 מפעילים, מה נראה לכם?

<גדי אברהם: כשאגד שם אוטובוס עם נהג, בסופו של דבר כשהנהג מגיע לתחנת קצה הוא לא יעשה הפסקה לשירותים ואין שירותים כי אין תחנת קצה?

<גדי אברהם: בעניין הזה משרד התחבורה נתן לי תשובה.

<גדי אברהם: חבר הכנסת דב חנין שלח בקשה וקיבלתי תשובה: הנהג השתמש בשירותי הקניון.

<גדי אברהם: תראה איזה ביזיון.

<גדי אברהם: יש מפעיל של תחבורה ציבורית בתחנת קצה ואני אתן לו להשתמש בשירותים של הקניון.

איתן כבל: תודה.

איתן כבל: אני מודה לך.

איתן כבל: אני חושב שסיכמת חלק ניכר מהעניין בצורה מכובדת.

איתן כבל: שני דוברים אחרונים.

איתן כבל: יהודה בן יוסף.

<יהודה בן יוסף: אני יושב ראש מינהל קהילתי של שכונת ארמון הנציב, ארנונה הצעירה.

<יהודה בן יוסף: אני כאן בשם כל יושבי הראש של שכונות העיר.

<יהודה בן יוסף: גברתי המנכ"לית, שלחנו לך מכתב וכמו שאת מטפלת בעניין של האוטובוסים, כך את מתייחסת לתושבי העיר.

<יהודה בן יוסף: אני שלחתי לך מכתב בשם כל יושבי ראש שכונות העיר כדי שתזמיני אותנו לדיון לנושא הכואב הזה במקום שנשב כאן וכל אחד ידבר חצי דקה אבל אפילו לא קיבלנו תשובה האומרת שקיבלנו את מכתבך.

<יהודה בן יוסף: כך אתם מתייחסים לנושא הזה.

<קרן טרנר: אכן לא קיבלתי את מכתבך.

<קרן טרנר: אני אבדוק את זה.

איתן כבל: נתתי לך לדבר ואתה הופך את זה לפניות ציבור.

<יהודה בן יוסף: אני רוצה לומר בנושא של עלייה לאוטובוסים ותשלום במזומן.

<יהודה בן יוסף: השינוי של כל הנושא של התיקוף, אנשים לא יוכלו לשלם במזומן.

<יהודה בן יוסף: מה שקורה היום, אנחנו קודם כל בעד שנהגים לא יתעסקו בתשלומים, בכרטיסים, בתעודות ובכסף.

<יהודה בן יוסף: יחד עם זאת, צריך למצוא תחליף הולם.

<יהודה בן יוסף: היום כל אוטובוס הוא סוג של מכונת תשלום.

<יהודה בן יוסף: אנחנו הצענו שתהיה בכל אוטובוס מכונת תשלום שאפשר לשלם במזומן ולא להעניש קשישים.

איתן כבל: כבר קיימנו על כך דיון.

איתן כבל: אנחנו עוסקים בנושא ונשתדל לתת לזה את המענה המקסימלי.

איתן כבל: כבר התקיים דיון נפרד בעניין הזה.

איתן כבל: תודה.

<יחיאל רודמן: מינהל קהילתי רוממה.

<יחיאל רודמן: אני רוצה בחצי דקה לומר דבר.

<יחיאל רודמן: פלר הזכירה את זה.

<יחיאל רודמן: שיתוף הציבור היום הוא מתחת לכל ביקורת.

<יחיאל רודמן: מצהירים על כך אבל זה לא קיים.

<יחיאל רודמן: המינהלים הקהילתיים שמחוברים היטב לציבור יודעים היטב מה הציבור צריך.

<יחיאל רודמן: פעם אחרי פעם משרד התחבורה מזלזל ובועט בציבור ואחרי כן הוא משווק את זה עם יחצ"נים מאוד מוצלחים פחות או יותר.

<יחיאל רודמן: זה היה עם הרב-קווים, זה היה עם המסלולים, זה עם התדירויות, זה עם השירות.

<יחיאל רודמן: אנחנו דורשים דבר אחד מאוד מאוד פשוט - אגד אמורה לחתום חוזה חדש עם משרד התחבורה.

<יחיאל רודמן: כיום למיטב ידיעתנו אין להם בכלל חוזה – והוא שלפחות נהיה שותפים בחוזה.

<יחיאל רודמן: שתי ערים שאני מכיר שהיו בתחתית השירות והן הצליחו להגיע לשיא השירות ונמצאות בראש הטבלה, אלעד וביתר עילית, רק בגלל שנציגי הנוסעים עצמם – שאלה המינהלים הקהילתיים והארגונים – היו שותפים לחוזה והם לא סתם באו והזמינו אותם לשמוע אותם ולתת להם תשובות.

<יחיאל רודמן: נקודה נוספת אחרונה ופרקטית מאוד.

<יחיאל רודמן: אם אגד לא מסוגלת ולא משנה אם היא צודקת או לא, היא מסכנה או לא, לפחות תשנו את לוח הזמנים בהתאם.

<יחיאל רודמן: אם לי אין מספיק יכולת לעשות משהו, אני שם את התשומות שלי לפי הצורך.

<יחיאל רודמן: לא יתכן שבן אדם יעמוד בתחנה והוא לא ידע אם האוטובוס יצא או לא יצא.

<יחיאל רודמן: אתם לא מסוגלים?

<יחיאל רודמן: תודיעו לציבור, חבר'ה, זה יורד ותעשו את זה בהתאם לצרכים.

<יחיאל רודמן: לא שבן אדם לא יודע מתי ואיזה אוטובוס יגיע ולפעמים דווקא בזמנים הכי עמוסים אין אוטובוס.

<יחיאל רודמן: אני מודה לך היושב ראש.

איתן כבל: תודה.

איתן כבל: נגעת בשתי נקודות מאוד חשובות.

איתן כבל: גברתי, אחרונת הדוברים.

<גלית לוי: מנהלת מרחב ירושלים, התאחדות התעשיינים.

<גלית לוי: אני כאן כדי לייצג את סקטור התעסוקה במרחב ירושלים.

<גלית לוי: מדובר על מעל 20,000 עובדים, רובם בשני אזורי תעשייה – עטרות והר חוצבים – ואין תחבורה ציבורית לאזורים אלה.

<גלית לוי: בבוקר יש פקקים בכניסה, יש מחסור בחניה, יש עלויות עודפות של עשרות מיליונים של מעסיקים שמממנים הסעות פרטיות לעובדים.

<גלית לוי: יש עבודה שנעשית עם חבר הכנסת דב חנין שיושב כאן אתנו.

<גלית לוי: קודם כל, תודה רבה על הדיון הזה שהוא דיון נהדר על העבודה שנעשית.

<גלית לוי: בסופו של יום הפתרון נמצא במקום שבו נדע לייצר קווים ישירים.

<גלית לוי: נכון להיום אזור הר חוצבים יש פרויקט קטן מאוד, מעין פרויקט מדגמי נקרא לו, שמייצר חמישה אוטובוסים שמגיעים כל בוקר לתוך אזור הר חוצבים עם נקודות ייעודיות במרחב ירושלים.

<גלית לוי: האוטובוסים האלה מלאים עד אפס מקום.

<גלית לוי: בעזרת אפליקציה אנשים נרשמים, עולים על האוטובוס.

<גלית לוי: שוב אני אומרת שאם נדע לייצר מערך כזה של קווי הזנק יעיל ושיטתי לאזורי תעסוקה, פתרנו הרבה מאוד בעיות.

<גלית לוי: לדעתי הורדנו נפח מאוד גדול מהכבישים בעיר הזאת.

<גלית לוי: תודה רבה.

איתן כבל: תודה.

איתן כבל: ברשותכם, אני רוצה לסכם.

איתן כבל: גברתי תאמר כמה מלים.

<קרן טרנר: צריך לומר עוד משהו לגבי הנת"צים.

<קרן טרנר: בעיר ירושלים אנחנו מקדמים הרבה מאוד נת"צים.

<קרן טרנר: בכניסה מכביש 1, נתיב שלישי לתחבורה הציבורית, כך שגם העלייה לירושלים היא בטוחה יותר בכביש 1.

<קרן טרנר: בסוף בכניסות לערים תמיד יש פקקים.

<קרן טרנר: מי שנוסע בתחבורה הציבורית נוסע בצורה רציפה וממשיך לנת"צים כבר באזור התחנה המרכזית.

<קרן טרנר: נת"צ בדוכיפת, נת"צ בכביש 60 בכניסה, בקלנדיה יש לנו פרויקט תחבורה ציבורית, ב-437.

<קרן טרנר: יש לנו סדרה של פרויקטי תשתית אבל אנחנו נדבר עליהם בנפרד, על הנת"צים ואז גם נגיע ללוחות זמנים.

<קרן טרנר: כמו שאמרתי קודם, אנחנו לא מרוצים מהמצב.

<קרן טרנר: אנחנו מבינים את הדחיפות.

<קרן טרנר: זה כן יושב עלינו ואנחנו כן מתכוונים לעשות את הפעולות המתבקשת, לתכנן קווים יותר ישירים, להוציא לתחרות, לשים מוניות שירות.

<קרן טרנר: בנושא ההידברות, אני לא מכירה פנייה כזאת אבל אני אשמח לראות איך מעלים את רמת השיתוף שלכם בתכנון קווים עתידיים.

איתן כבל: תודה גברתי.

איתן כבל: ברשותכם, אני רוצה לסכם.

איתן כבל: אנחנו בשעה 2:00 נתחיל דיון שבעצם יעסוק בתחבורה הציבורית מהאספקט של הנהגים, שזה בעצם אחד המוקדים המרכזיים.

איתן כבל: זה לא רק הנהג אלא גם סביבתו.

איתן כבל: גברתי המנכ"לית, הדברים שנאמרו כאן על ידי כל הגורמים, ואני עכשיו באמת לא מחפש כאן את מי להאשים, יש משבר אמיתי בכל הנוגע לתחבורה הציבורית בירושלים וזו עובדה.

איתן כבל: אם אנחנו נלך על פי הנתונים הגולמיים או נלך על פי נתונים אחרים, בשורה התחתונה המצב הוא כאוס קשה מאוד.

איתן כבל: זה במכלול שלם של נושאים.

איתן כבל: תוסיפי לזה את המבנה הטופוגרפי של ירושלים שלא כמו בכל מקום ברצותך להרחיב עוד שביל או כביש, אתה יכול לעשות זאת.

איתן כבל: בירושלים אתה מוצא צרה צרורה ולכן הדברים שנאמרו כאן מחייבים אתכם ואנחנו נעשה, גם בוועדת המשנה וגם אני באופן אישי כאן מעת לעת, את המעקב ואני אסביר למה אני מכוון.

איתן כבל: יש כמה נקודות.

איתן כבל: מחסור בנהגים זה נושא לאומי ארצי.

איתן כבל: נת"צים, אנחנו עוסקים בנושא גם בהיבט הלאומי הארצי אבל ירושלים היא אחד המקומות שנידרש אליהם.

<קרן טרנר: מסופים.

<קרן טרנר: לדוגמה הר חוצבים, שם יש לנו בעיה איפה להעמיד אוטובוסים.

איתן כבל: כן.

איתן כבל: מסופים.

איתן כבל: נעסוק בזה בדיון נפרד מפאת חשיבות העניין.

איתן כבל: אמרתי, הנהג על מכלול הדברים שנוגעים לנהג מסביב, כמו שתיאר כאן בצורה יוצאת מן הכלל גדי אברהם, איזה יחס צריך לתת לנהג.

איתן כבל: בואו נגיד את האמת, זה לא כל כך פשוט, גם אותה אינטראקציה עם הציבור כאשר כולם לחוצים.

איתן כבל: דבר נוסף שאני רוצה לומר ואמר את זה יחיאל.

איתן כבל: יחיאל סיכם שתי נקודות שנאמרו גם על ידי גורמים אחרים.

איתן כבל: אני פונה אליכם.

איתן כבל: שיתוף פעולה.

איתן כבל: לא צריך לראות בציבור גורם שצריך להתנגד לו, להזיז אותו אלא נהפוך הוא.

איתן כבל: האינטראקציה אתם יכולה באמת לעשות מהפיכה בכלים שיש היום כי כמו שנאמר, גם אם תוסיף עכשיו 500 אוטובוסים, בסוף הם צריכים לנסוע באיזשהו מקום וצריך נהגים שיהיו.

איתן כבל: כאן אני אומר את זה ומקדים את המאוחר.

איתן כבל: העניין הזה של מתי אוטובוס מגיע, אני אומר את זה, ודב, זה דבר שנצטרך לתת עליו את הדעת.

איתן כבל: יש מחסור, זאת עובדה אבל הבעיה עוד יותר גרועה כאשר אזרח ממתין ולא יודע מתי יבואו לקחת אותו.

איתן כבל: זה המצב במדינת ישראל בירושלים.

<דסי גורדון: הבעיה היא שעל פי חוק אסור - - -

איתן כבל: גברתי, עזבי, אנחנו כאן בכנסת, במקום שמשנה חוקים.

<דסי גורדון: זאת התשובה שקיבלנו.

איתן כבל: נכנסת לפרוטוקול.

איתן כבל: אני אומר את זה לך ואני אומר את זה לכולנו.

איתן כבל: עדיף לי אלף פעם להמתין, כשאני יודע שאני צריך לחכות 45 דקות, אז אלי אני לא אצא בגשם, אני לא אצא 45 דקות לפני הזמן אלא אני אכוון את עצמי להגעת האוטובוס, או אני אספיק לעשות עוד משהו בבית, או אלף ואחד דברים.

איתן כבל: אבל כשאתה צריך לצאת ואתה מגיע לתחנה ובמקום להמתין את הדקה, חמש, עשר דקות שאתה צריך להמתין, אתה צריך להמתין 45 דקות, זה לא ייסלח.

איתן כבל: אני אומר את זה כאן בצורה מאוד מאוד ברורה.

איתן כבל: אני מצפה ותובע - נתחיל עם זה בירושלים - שלוח הזמנים יעודכן בהתאם.

איתן כבל: מה שיש, יש.

איתן כבל: זה המצב.

איתן כבל: אנחנו לא נמצא לעצמנו לוח זמנים שלא קיים.

איתן כבל: ברשותכם, כמו אמרתי, אין כאן נציגים של סיטיפס.

איתן כבל: אתם תעבירו לנו את שני האירועים, גם של בית שמש וגם של ירושלים.

איתן כבל: אנחנו נוציא פנייה מסודרת למנכ"לית משרד התחבורה, בוודאי על המקרה של בית שמש.

איתן כבל: ברשותכם, נמשיך ונעקוב מקרוב אחרי הדברים.

איתן כבל: נתכנס כאן בשעה 14:15 להמשך הדיון והפעם נעסוק בהיבט הרחב של הדיון.

איתן כבל: תודה לכם.

איתן כבל: תודה לדב חנין שמוביל מכל הלב את ועדת המשנה.

איתן כבל: תודה ל-15 דקות ולכל הפעילים האחרים.

איתן כבל: גברתי המנכ"לית, תודה.

איתן כבל: דרור, תודה.

איתן כבל: אני יודע שתלונות רבות מגיעות לפתחכם ולמרות זאת אתם עושים את המיטב אבל זה לא אומר שאני לא אשב לכם על הראש ואנחנו נוציא את המקסימום מעצמנו.

איתן כבל: הגיע הזמן לכך.

איתן כבל: תודה.

איתן כבל: הישיבה נעולה.